Pradhan Mantri Sangrahalay: पीएम मोदी ने प्रधानमंत्री संग्रहालय का उद्घाटन किया, खरीदा म्यूजियम का पहला टिकट
प्रधानमंत्री नरेंद्र मोदी ने तीन मूर्ति भवन में 'प्रधानमंत्री संग्रहालय' (Pradhanmantri Sangrahalaya) का उद्घाटन किया। इस दौरान प्रधानमंत्री नरेंद्र मोदी ने 'प्रधानमंत्री संग्रहालय' में पहला टिकट भी ख़रीदा।
नई दिल्ली: प्रधानमंत्री नरेंद्र मोदी ने तीन मूर्ति भवन में 'प्रधानमंत्री संग्रहालय' (Pradhanmantri Sangrahalaya) का उद्घाटन किया। इस दौरान प्रधानमंत्री नरेंद्र मोदी ने 'प्रधानमंत्री संग्रहालय' में पहला टिकट भी ख़रीदा। यह संग्रहालय आज़ादी के बाद से देश के प्रधानमंत्रियों को समर्पित है। पहले इसे नेहरू संग्रहालय भवन के नाम से जाना जाता था। पिछले माह पीएम मोदी की अध्यक्षता में हुई कैबिनेट बैठक में नेहरू संग्रहालय को पीएम म्यूजियम में तब्दील करने का फैसला किया गया था।  बता दें कि, प्रधानमंत्री संग्रहालय के जरिए देश की आजादी के बाद बने प्रधानमंत्रियों के योगदान के बारे में बताया जाएगा। प्रधानमंत्री कार्यालय (पीएमओ) ने एक प्रेस रिलीज में कहा कि राष्ट्र निर्माण के लिए भारत के सभी प्रधानमंत्रियों के योगदान का सम्मान करने के लिए पीएम मोदी की दृष्टि से निर्देशित ये संग्रहालय स्वतंत्रता के बाद से भारत के प्रत्येक प्रधानमंत्री को एक श्रद्धांजलि है। इसके अलावा संग्रहालय प्रधानमंत्री नरेंद्र मोदी के नेतृत्व में एक समावेशी प्रयास है, जिसका उद्देश्य युवा पीढ़ी को सभी भारतीय प्रधानमंत्रियों के नेतृत्व, दूरदर्शिता और उपलब्धियों के बारे में संवेदनशील और प्रेरित करना है।प्रधानमंत्री संग्रहालय को तीन मूर्ति भवन में बनाया गया है। इसे नेहरू म्यूजियम के नाम से जाना जाता था। हालांकि, इसे अब प्रधानमंत्री संग्रहालय के तौर पर जाना जाएगा। इसका निर्माण 15,600 वर्ग मीटर क्षेत्रफल में हुआ है। होलोग्राम, वर्चुअल रिएलिटी, ऑग्मेंटिड रिएलिटी, मल्टी टच, मल्टीमीडिया, इंट्रेक्ट्विक कियोस्क, कंप्यूटराइज काइनेटिक स्कल्पचर, स्मार्टफोन एप्लीकेशन, इंट्रेक्टिव स्क्रीन जैसी टेक्नोलॉजी के माध्यम से इस संग्रहालय को सजीव बनाया गया है।